Furcsa ismétlődésre lettünk figyelmesek a rendőrség hivatalos statisztikájában, ami az elfogott migránsok számát mutatja napi bontásban a police.hu oldalán. Májusban lehetett arról olvasni, hogy a menekültek újra elkezdték felfedezni a balkáni útvonalat (a Törökországot és Görögországot elválasztó szárazföldi csempészutakat), és csak áprilisban fele annyi (2900) menekült kelt át a határon, mint 2017-ben összesen.

A magyar számokból az látszik, hogy az új menekültáradatnak a töredéke sem próbálkozik be a déli határunknál, és az a néhány ember, aki erre vetemedne is inkább csak szerdán jönne, de nem mindig érkeznek pontosan:

05.02- szerda

05-09-szerda

05.17-csütörtök

05.23-szerda

05.29-kedd

Más napokon meg nem jön senki. Megkérdeztük a rendőrséget, van-e bármilyen magyarázat a szokatlan időzítésre, de azt a választ kaptuk, hogy nincs ennek határrendészeti relevanciája, más hónapokban nem figyelhető meg hasonló ismétlődés. Ezt mi is kiszúrtuk, mert márciusban, például, összesen 5 embert fogtak el. Ötöt.